Document ID: 32015R0328

Title and Content:
ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/328 ΤΗΣ ΕΠΙΤΡΟΠΉΣ της 2ας Μαρτίου 2015 για την τροποποίηση του εκτελεστικού κανονισμού (ΕΕ) αριθ. 322/2014 όσον αφορά το έγγραφο εισόδου που πρέπει να χρησιμοποιείται για τις ζωοτροφές και τα τρόφιμα ζωικής προέλευσης (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1 στοιχείο β) σημείο ii), Εκτιμώντας τα ακόλουθα: (1) Ο εκτελεστικός κανονισμός (ΕΕ) αριθ. 322/2014 της Επιτροπής (2) επιβάλλει ειδικούς όρους όσον αφορά την εισαγωγή ζωοτροφών και τροφίμων καταγωγής ή προέλευσης Ιαπωνίας μετά το ατύχημα στον πυρηνικό σταθμό της Φουκουσίμα, με στόχο την προστασία της δημόσιας υγείας και της υγείας των ζώων στην Ένωση. (2) Το άρθρο 9 του εκτελεστικού κανονισμού (ΕΕ) αριθ. 322/2014 ορίζει ότι για τους σκοπούς της εκ των προτέρων κοινοποίησης οι υπεύθυνοι των επιχειρήσεων ζωοτροφών και τροφίμων ή οι αντιπρόσωποί τους πρέπει να συμπληρώνουν το μέρος I του κοινού εγγράφου εισόδου (ΚΕΕ) το οποίο αναφέρεται στον κανονισμό (ΕΚ) αριθ. 669/2009 της Επιτροπής (3) και να διαβιβάζουν το έγγραφο αυτό στην αρμόδια αρχή στο καθορισμένο σημείο εισόδου ή στον συνοριακό σταθμό ελέγχου. Το ΚΕΕ που αναφέρεται στον κανονισμό (ΕΚ) αριθ. 669/2009 ισχύει μόνο για τις ζωοτροφές και τα τρόφιμα μη ζωικής προέλευσης και όχι για τις ζωοτροφές και τα τρόφιμα ζωικής προέλευσης, συμπεριλαμβανομένων των αλιευτικών προϊόντων. (3) Για τις ζωοτροφές και τα τρόφιμα ζωικής προέλευσης που εμπίπτουν στο πεδίο εφαρμογής της οδηγίας 97/78/ΕΚ του Συμβουλίου (4), συμπεριλαμβανομένων των αλιευτικών προϊόντων, ο κανονισμός (ΕΚ) αριθ. 136/2004 της Επιτροπής (5) προβλέπει ότι για την εκ των προτέρων κοινοποίηση πρέπει να χρησιμοποιείται το κοινό κτηνιατρικό έγγραφο εισόδου (KKEE) που ορίζεται στο παράρτημα III του εν λόγω κανονισμού. (4) Συνεπώς, ο εκτελεστικός κανονισμός (ΕΕ) αριθ. 322/2014 θα πρέπει να τροποποιηθεί ανάλογα. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο εκτελεστικός κανονισμός (ΕΕ) αριθ. 322/2014 τροποποιείται ως εξής: 1) Στο άρθρο 9, οι παράγραφοι 1 και 2 αντικαθίστανται από το ακόλουθο κείμενο: «1. Οι υπεύθυνοι των επιχειρήσεων ζωοτροφών και τροφίμων ή οι αντιπρόσωποί τους κοινοποιούν εκ των προτέρων την άφιξη κάθε αποστολής προϊόντων, εξαιρουμένου του τσαγιού καταγωγής από νομούς εκτός από τον νομό Φουκουσίμα. 2. Για τους σκοπούς της εκ των προτέρων κοινοποίησης συμπληρώνουν: α) για τα προϊόντα μη ζωικής προέλευσης: το μέρος I του κοινού εγγράφου εισόδου (ΚΕΕ), το οποίο αναφέρεται στο άρθρο 3 στοιχείο α) του κανονισμού (ΕΚ) αριθ. 669/2009, λαμβάνοντας υπόψη τις οδηγίες που ορίζονται για το ΚΕΕ στο παράρτημα II του κανονισμού (ΕΚ) αριθ. 669/2009· β) για τις ζωοτροφές και τα τρόφιμα ζωικής προέλευσης που εμπίπτουν στο πεδίο εφαρμογής της οδηγίας 97/78/ΕΚ του Συμβουλίου, συμπεριλαμβανομένων των αλιευτικών προϊόντων: το κοινό κτηνιατρικό έγγραφο εισόδου (KKEE) που ορίζεται στο παράρτημα III του κανονισμού (ΕΚ) αριθ. 136/2004 της Επιτροπής (6). Το αντίστοιχο έγγραφο διαβιβάζεται στην αρμόδια αρχή στο καθορισμένο σημείο εισόδου ή στον συνοριακό σταθμό ελέγχου τουλάχιστον δύο εργάσιμες ημέρες πριν από την άφιξη της αποστολής. (6) Κανονισμός (ΕΚ) αριθ. 136/2004 της Επιτροπής, της 22ας Ιανουαρίου 2004, για τη θέσπιση διαδικασιών κτηνιατρικών ελέγχων στους συνοριακούς σταθμούς επιθεώρησης της Κοινότητας κατά την εισαγωγή προϊόντων που προέρχονται από τρίτες χώρες (ΕΕ L 21 της 28.1.2004, σ. 11).»" . 2) Το άρθρο 12 αντικαθίσταται από το ακόλουθο κείμενο: «Άρθρο 12 Θέση σε ελεύθερη κυκλοφορία Η θέση κάθε αποστολής προϊόντων σε ελεύθερη κυκλοφορία, με εξαίρεση τα προϊόντα που εμπίπτουν στο πεδίο εφαρμογής της οδηγίας 97/78/ΕΚ, τα οποία ρυθμίζονται ήδη από τον κανονισμό (ΕΚ) αριθ. 136/2004, υπόκειται στην προσκόμιση (σε φυσική ή ηλεκτρονική μορφή) στις τελωνειακές αρχές, από τον υπεύθυνο της επιχείρησης ζωοτροφών ή τροφίμων ή τον αντιπρόσωπό του, ενός ΚΕΕ που έχει συμπληρωθεί δεόντως από την αρμόδια αρχή μετά τη διεξαγωγή όλων των επίσημων ελέγχων. Οι τελωνειακές αρχές επιτρέπουν τη θέση της αποστολής σε ελεύθερη κυκλοφορία μόνο αν αναφέρεται ευνοϊκή απόφαση της αρμόδιας αρχής στο πλαίσιο ΙΙ.14 και υπάρχει υπογραφή στο πλαίσιο ΙΙ.21 του ΚΕΕ.» . Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 2 Μαρτίου 2015.

Classification Labels:
710
668
1176
249
986
703
36
2394

Label Descriptions:
{"710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ", "1176": "Πυρηνική βιομηχανία", "249": "ΒΙΟΜΗΧΑΝΙΑ", "986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2488
2735
1277
956
1412
2106
614
5842
3156
2737
6205

EuroVoc IDs (Expanded): 2488
2735
1277
956
1412
2106
614
5842
3156
2737
6205

Dataset Source: meu

Split: test